Skokfoto: Worshond agter bakkie aangesleepFoto: Harry Liebel ŉ Foto van ŉ bakkie wat ŉ hondekarkas agter hom in die pad aansleep het talle gebruikers op sosiale media warm onder die kraag gelaat. Harry Liebel, ŉ inwoner van Rustenburg, het die foto in dié dorp op Nuwejaarsdag geneem. Liebel het Woensdag aan Maroela Media gesê hy was geskok toe hy die toneel voor hom sien. Die karkas was van ŉ worshond wat met ŉ stuk draad aan ŉ Isuzu-bakkie vasgemaak was. “Dit is uiters pateties. Die dier was klaar dood toe ek die foto geneem het, so ek is nie seker of die dier lewendig of dood was toe dit aan die bakkie vasgemaak was nie. Selfs al was die dier dood, hoekom het die bestuurder dit nie net in ŉ swartsak vervoer nie?” het hy gesê. Liebel vermoed die bestuurder was op pad na ŉ vullisterrein omdat daar vullis agter op die bakkie was. Die Dierebeskermingsvereniging (DBV) van Rustenburg het aan Maroela Media gesê hulle is bewus van die saak en kan nie in die stadium kommentaar lewer nie. “Ons is besig om die voorval te ondersoek en sal later ŉ persverklaring uitreik,” het ‘n bestuurder van die Rustenburg-DBV gesê. Volgens Liebel was daar spekulasies dat die foto ŉ slenter is wat al sedert verlede jaar die rondte doen, maar hy het aan die DBV bevestig dat hy wel die foto op Nuwejaarsdag geneem het en dat daar getuies saam met hom was. Inspekteurs van die DBV het die eienaar van die bakkie se perseel besoek, maar kon tot dusver nie die eienaar opspoor nie. Erika Gibson, ŉ woordvoerder van die Nasionale DBV, sê hulle sal slegs by verdere ondersoek kan bepaal waarvan die vermeende oortreder aangekla kan word. “Daar is baie faktore wat hier ŉ rol speel,” het sy gesê. Konst. Offence Mokgadi, ŉ polisiewoordvoerder, sê hulle is bewus van die voorval maar geen klagte is by hulle aanhangig gemaak nie. “Ons kan nie die saak ondersoek alvorens ŉ formele saak oopgemaak word nie,” het hy aan Maroela Media gesê.